शिलांग
शिलांग शहर मेघालय राज्य की राजधानी, पूर्वोत्तर भारत में है। शिलांग 1,520 मीटर की ऊँचाई पर शिलांग पठार पर स्थित है। 1864 में यह पहली बार महत्त्वपूर्ण बना, जब इसे चेरापूंजी की जगह ज़िला मुख्यालय बनाया गया। 1874 में इसे असम के नए प्रांत की राजधानी बनाया गया। इसने पूर्व-कैंब्रियन काल के एक प्रमुख पटिताश्म समूह पर अनूठी स्थिति हासिल की है; यह एक गिरि पिंड के मध्य भाग में स्थित है, जो भ्रंशों और अन्य विशेषताओं से युक्त है। शहर के चारों ओर अनेक जलप्रपात हैं।
इतिहास
1897 में आए भूकंप ने इस शहर को पूरी तरह तबाह कर इसे बिल्कुल नए ढंग से निर्मित करने के लिए विवश कर दिया। 1972 में इस क्षेत्र के अरुणाचल प्रदेश के केंद्र शासित प्रदेश बनने तक नॉर्थ ईस्ट फ़ंटियर एजेंसी (नेफ़ा) का मुख्यालय शिलांग में ही था। इसी वर्ष यह मेघालय राज्य की राजधानी बना। यह नया राज्य पहले असम राज्य का एक हिस्सा था। 20वीं सदी के पूर्वार्द्ध में मोटरगाड़ी के प्रवेश तक यहाँ पैदल यात्रा ही आवागमन का एक मात्र ज़रिया था। 1906 में यहाँ मोटरगाड़ी चलनी शुरू हुई।
अत्यधिक ऊँचाई पर बसे होने के कारण इसे 'दक्षिण का स्कॉटलैंड' कहा जाता है शिलांग का नाम शिल्लोंग देवता के नाम पर पड़ा है। ऐसा माना जाता है कि इस नगर के ऊपर शिल्लोंग चोटी पर इस देवता का निवास है। नवम्बर, 1823 में इस नगर पर ईस्ट इंडिया कम्पनी का क़ब्ज़ा हो गया। शिलांग पर सियेमों से पूर्व अहोम राजाओं का शासन था। मेघालय बनने तक शिलांग असम राज्य की राजधानी बना रहा। मेघालय राज्य की स्थापना 2 अप्रैल, 1970 को हुई। तब इसकी राजधानी शिलांग को बनाया गया तथा असम की नई राजधानी दिसपुर में स्थापित की गई।
आधुनिक शिलांग में वाहन अच्छी-ख़ासी संख्या में है। जो शहर में भीड़-भाड रास्ता जाम और प्रदूषण फैलाते हैं। भीड़ की एक वजह यह भी है कि असम के विभिन्न स्थानों से मिज़ोरम और त्रिपुरा जैसे पूर्वोत्तर राज्यों को जोड़ने वाला राष्ट्रीय राजमार्ग शहर से होकर गुजरता है।